Madrus

Madrus (saksa keeles Matrose) on veesõiduki laevapere tekimeeskonna lihtliige. 

Sadamas laevade sildumist toetav ja vajadusel muid vajalikke lihttöid tegev amet on kaimadrus.

Madrus on ühtlasi osades merevägedes madalaim mereväelase auaste.

Kirjeldus 
Madrused osalevad laeval vahiteenistuses (näiteks roolija, vaatleja, trapivaht), tegutsevad tekitöödel (näiteks sildumisel, lastimisel, kalapüügil) ja teevad mitmesuguseid muid laevatöid (näiteks hooldustööd, majandustööd). Purjelaeva madruste oluliseks ülesandeks on ka tegevused taglasega (näiteks purjede heiskamine).

Madrused alluvad üldjuhul pootsmanile, sõidu ajal vahis olles vahitüürimehele.

Töölaevade madruseid valmistatakse ette merekoolide vastavatel kursustel. Tänapäeval antakse Eestis välja madruse kutsetunnistused:
 madrus, 
 vahimadrus,
 vanemmadrus. 

Kogenum, targem ja tublim madrus (näiteks vanemmadrus) võidakse määrata pootsmaniks.

Kultuur 
Madrust on peetud sageli üheks meremehelikkuse sünonüümiks ja aluseks. Näiteks paljud merestiilis kujundatud riided jäljendavad traditsioonilist (madruse)kraega madruseriietust. Valge-sinise-triibulist meremehesärki nimetatakse ka madrusesärgiks. 

Madrustest ja nende elust on kirjutatud laule. Näiteks Väikeste Lõõtspillide Ühingu rahvalik laul "Vana madrus".

Vaata ka 
 Madrus (auaste)
 Motorist
 Junga

Välislingid 
 Mereviki

Meremehed
Laevandus